Gigi Becali a anunţat triumfător săptămâna trecută că a câştigat un proces la CEDO intentat statului român. Patronul FCSB a dezvăluit că vrea să ceară despăgubiri după acest succes în instanţă, pentru că anii de puşcărie nu-i poate lua înapoi.
La MAX PROFEŢIILE LUI MITICĂ, Dumitru Dragomir a povestit că a ajuns subiect de studiu la Facultatea de Drept, în dosarul drepturilor tv, unde a fost achitat la Curtea de Apel:
"Câţiva sunt prinşi cu belciuge de nas. L-au condamnat nevinovat pe Becali. Şi mai sunt câţiva. El, Victor Becali, total nevinovat, l-au făcut cap de linie, cum zic puşcăriaşii.
Borcea, nevinovat, Neţoiu, nevinovat… Meme Stoica, el m-a înjurat. Victorie mare pentru Gigi Becali la CEDO. Toţi cei care fac abuzuri, trebuie să meargă la puşcărie.
Eu am avut un noroc nebun. Am dat peste un judecător, o fiară, să mă ierte. De o duritate… Când auzeai de el, trebuia să fugi din ţara asta. Dar a fost corect. De o corectitudine rară.
A făcut o motivare, se predă la Facultatea de Drept. Pe cuvântul meu de onoare. Am întrebat pe unul din marii avocaţi ai acestei ţări, mă reprezenta pe mine: «Băi, avem vreo şansă cu ăsta?»
Mi-a spus că n-am nicio şansă. Că n-a dat în ultimii 10 ani nicio achitare: «Nu îl îndoaie nimeni». A întrebat dacă mă lasă să vorbesc: «Te lasă să vorbeşti şi îţi dă doi ani în plus la fiecare minciună pe care o spui.
Mai bine îţi faci valiza, oricum, din 12 ani o să îţi scadă patru, poate, dar opt tot îi faci». Cum, dacă sunt nevinovat? Cum să îmi dea puşcărie dacă nu sunt în dosar. Mi-a spus că cine mi-a pus gând rău…
M-a lăsat să vorbesc: «Domnule judecător, Liga s-a constiuit în fals parte civilă împotriva mea. Păi nu sunt banii Ligii, sunt ai cluburilor». Şi mi-a spus ce spune legea organică.
Dacă eu din 2% aş fi dat comision, ar fi putut să mă bage la puşcărie. Dar aşa, am avut caseta, i-am dat-o, achitat. Dar poţi să mergi nevinovat la puşcărie, cum s-au dus o parte dintre prietenii mei", a spus Dumitru Dragomir la MAX PROFEŢIILE LUI MITICĂ.